POLTTOAINEIDEN VARMUUSVARASTORAHASTO
Kaupunginvaltuuston hyväksymä toukokuun 11 p:nä 1983

1 §		Energialaitoksen polttoaineiden varmuusvarastorahaston tarkoituksena on turvata polttoaineiden varmuusvarastojen rahoitus.

2 §		Varmuusvarastorahastoon kootaan varoja lisäämällä energian kulloiseenkin hintaan varmuusvarastoerä, joka kokonaisvaikutukseltaan vastaa noin 3 % energialaitoksen talousarvion käyttötulojen määrästä, ja siirtämällä tämä erä vuosittain talousarvion kautta rahastoon, kunnes erikseen määritellyt varastointitavoitteet on saavutettu.

		Kaupunginhallituksella on oikeus kartuttaa rahastoa myös energialaitoksen muilla käyttötuloilla, milloin laitoksen taloudellinen tulos antaa siihen mahdollisuuden.

3 §		Vuosittain rahastoitavien varojen määrää muutetaan varastointitavoitteen saavuttamisen jälkeen siten, että rahastoitu pääoma jatkuvasti vastaa vuosittaista varmuusvaraston määrää.

4 §		Varmuusvarastorahaston varoja käytetään energialaitoksen varmuusvaraston kartuttamiseen.

5 §		Rahaston käteisvarat säilytetään kaupungin kassassa. Rahaston pääomalle ei suoriteta korkoa.

6 §		Rahaston varoista on tehtävä erillinen selvitys kalenterivuosittain tilinpäätöksen yhteydessä.